CUPRINS

1. Introducere 2

2. Stadiul proiectului 2

2.1. Prezentare generală a progreselor înregistrate în perioada examinată 2

2.2. Cadrul contractual pentru finalizarea proiectului 3

2.3. Pregătiri pentru o soluție tehnică alternativă 5

2.4. Pregătiri pentru migrare 5

2.5. Rețeaua SIS II 6

2.6. Gestionarea operațională 6

2.7. Securitate 7

3. Gestionare 7

3.1. Implicații financiare 7

3.2. Gestionarea proiectului 8

3.2.1. Consiliul pentru gestionarea programului global (GPMB) 8

3.2.2. Comitetul SISVIS (SIS II) 9

3.2.3. Planificarea și coordonarea la nivel național 9

3.2.4. Consiliu 10

3.2.5. Parlamentul European 10

4. Prioritățile următoarei perioade de raportare 11

5. Concluzii 11

1. INTRODUCERE

Prezentul raport privind progresele înregistrate descrie activitățile desfășurate în cel de al doilea semestru al anului 2010 în ceea ce privește dezvoltarea Sistemului de informații Schengen din a doua generație (SIS II) și pregătirile pentru migrarea de la SIS 1+ la SIS II. Raportul este prezentat Consiliului și Parlamentului European în conformitate cu articolul 18 din Regulamentul (CE) nr. 1104/2008 al Consiliului și Decizia 2008/839/JAI a Consiliului privind migrarea de la Sistemul de informații Schengen (SIS 1+) la SIS II.

2. STADIUL PROIECTULUI

2.1. Prezentare generală a progreselor înregistrate în perioada examinată

Consiliul JAI din 3-4 iunie 2010 a prezentat progresele semnificative înregistrate de proiectul SIS II în timpul celui de al doilea semestru al anului 2010. În această perioadă, experții Comisiei și ai statelor membre au lucrat intens pentru finalizarea cerințelor nuanțate referitoare la sistem și pentru stabilirea liniilor generale ale unui proiect de calendar realist. Au avut loc ateliere și reuniuni utile, la care au participat toți experții părților interesate, având ca scop evidențierea domeniilor în care cerințele SIS II trebuiau să evolueze în conformitate cu necesitățile utilizatorilor finali, luând în considerare nevoia de a proteja investițiile în SIS II realizate la nivel național. Mai multe elemente ale acestei evoluții au fost semnificative, nu în ultimul rând necesitatea de a pune la dispoziție un sistem cu o capacitate de aproximativ cinci ori mai mare decât cea a sistemului conceput inițial (de la 15-22 de milioane de alerte în contractul inițial la 70-100 de milioane de alerte solicitate în prezent), dar care să fie în continuare performant din punct de vedere operativ.

În urma unei evaluări detaliate realizate de experții tuturor părților interesate, s-a ajuns la un consens general atât cu privire la cerințele referitoare la sistemul revizuit și la viitoarea abordare a testelor, cât și la liniile generale ale calendarului global. Pe această bază, se preconizează că SIS II va deveni operațional în primul trimestru al anului 2013.

Odată ce au fost stabilite cerințele referitoare la sistem, Comisia a purtat negocieri cu principalul său contractant în materie de dezvoltare, pentru ca domeniul de aplicare al contractului să fie cel corespunzător, în vederea eliminării discrepanțelor dintre descrierea rezultatelor stabilite în contractul inițial și a celor care au devenit necesare în temeiul instrumentelor juridice privind migrarea din 2008[1] și datorită evoluției necesităților utilizatorilor finali. Din luna august până la jumătatea lunii septembrie au avut loc negocieri complexe pentru clarificarea conținutului exact al serviciilor care urmau a fi furnizate și pentru obținerea unei oferte fiabile din punct de vedere financiar din partea contractantului. În cele din urmă, negocierile s-au încheiat cu succes. Bugetul corespunzător pentru finalizarea proiectului rămâne pe deplin conform cu bugetul aferent SIS II, aprobat pentru perioada 2007­2013.

Deși specificațiile finale ale sistemului au fost concepute în comun și convenite cu experții statelor membre astfel încât să se păstreze investițiile anterioare, și sistemele naționale trebuie, cu toate acestea, să fie îmbunătățite, în special pentru a corespunde capacității semnificativ actualizate a sistemului. În încercarea de a diminua orice consecințe pentru statele membre în ceea ce privește resursele legate de extinderea SIS II, Comisia a depus toate eforturile pentru a fi pe deplin flexibilă în adaptarea programelor anuale naționale ale Fondului european pentru frontierele externe (EBF). SIS II este, într-adevăr, una dintre prioritățile strategice ale Fondului european pentru frontierele externe, permițând statelor membre să beneficieze de o cofinanțare de până la 75 % din partea UE.

În acest context, la 7-8 octombrie 2010, Consiliul JAI a reafirmat că intrarea în funcțiune a SIS II rămâne o prioritate absolută, necesitând un efort comun și strânsa cooperare a statelor membre și a Comisiei. În plus, Consiliul a luat notă de calendarul global și de bugetul intrării în funcțiune a SIS II, astfel cum au fost confirmate de Comisie într-un raport[2] prezentat în cadrul reuniunii, și a adresat un apel tuturor părților interesate să depună toate eforturile pentru a asigura punerea în aplicare integrală a proiectului conform calendarului și în limitele planului financiar. Consiliul a salutat, de asemenea, posibilitatea oferită de Comisie de a pune la dispoziția statelor membre Fondul european pentru frontierele externe pentru a sprijini finalizarea elementelor naționale ale sistemului și a reamintit că planul de urgență bazat pe dezvoltarea ulterioară a C.SIS 1+ trebuie menținut până la finalizarea cu succes a testelor definite în cea de a doua etapă de referință.

În urma unei perioade de aproximativ doi ani de dificultăți tehnice, concluziile adoptate în cadrul Consiliului JAI din 7-8 octombrie 2010 au furnizat o foaie de parcurs clară, realistă și aprobată la nivel general pentru finalizarea proiectului SIS II. Comisia a subliniat că este momentul ca experților să le fie acordată liniștea de care au nevoie pentru a se putea concentra pe deplin asupra obiectivelor tehnice vizate și asupra finalizării proiectului.

2.2. Cadrul contractual pentru finalizarea proiectului

La 15 septembrie 2010, Comisia și principalul contractant în materie de dezvoltare au ajuns la un acord cu privire la cadrul contractual pentru finalizarea proiectului. Principalele caracteristici ale acestui acord sunt următoarele:

- cerințe tehnice

Comisia și contractantul au convenit asupra tuturor cerințelor finale pentru ca sistemul SIS II să devină operațional, respectând pe deplin consensul la care s-a ajuns împreună cu experții statelor membre. Unul dintre principalele elemente ale actualizării sistemului se referă la capacitatea acestuia, care este de aproximativ cinci ori mai mare decât cea preconizată inițial (de la 15-22 de milioane de alerte în contractul inițial la 70-100 de milioane de alerte solicitate în prezent). Cerințele de înaltă performanță au fost menținute, astfel încât să fie îndeplinite toate necesitățile operaționale ale viitorilor utilizatori finali.

Este important de remarcat că principalele obligații care decurg din instrumentele juridice referitoare la SIS II nu au fost afectate de cerințele revizuite.

- calendar

Calendarul global, anunțat în cadrul Consiliului din iunie 2010, a fost confirmat și a devenit parte integrantă a contractului. Dezvoltarea ulterioară și testarea în profunzime a SIS II vor fi efectuate pe parcursul a 30 de luni. Sistemul va fi astfel pregătit să intre în funcțiune în primul trimestru al anului 2013. Obiectivul pe termen scurt, până în al doilea trimestru al anului 2011, va fi adaptarea atât a sistemului central, cât și a sistemelor naționale, la cerințele actualizate. În acest scop, un nou document de control al interfeței (ICD), care este principalul document tehnic de referință pentru dezvoltarea componentelor centrale și naționale ale SIS II, a fost publicat în octombrie, iar la sediul principal și la cel de rezervă s-a efectuat actualizarea echipamentelor informatice la sfârșitul anului. Următoarea etapă va fi dedicată activităților de testare pentru a evalua funcționarea corespunzătoare a SIS II în ansamblul său. Aceasta va dura aproximativ un an și se va încheia cu testul celei de a doua etape de referință în 2012. Etapele finale ale proiectelor vor consta în „testul complet” (o campanie de testare prevăzută în instrumentele juridice referitoare la SIS II) și migrarea efectivă a datelor. Punerea în funcțiune a sistemului urmează să aibă loc în primul trimestru al anului 2013.

- buget

Bugetul procedurii negociate pentru finalizarea dezvoltării și testării SIS II a fost stabilit la 34,95 milioane EUR.

Mai precis, din 34,95 milioane EUR, 22,02 milioane EUR au fost alocate pentru dezvoltare (inclusiv testare și migrare), iar 12,93 milioane EUR au fost alocate pentru actualizarea echipamentelor informatice (justificate de creșterea capacității sistemului și de nevoia unor medii de testare suplimentare care să permită efectuarea în paralel a sarcinilor de dezvoltare și testare).

Costurile de dezvoltare sunt conforme bugetului estimat în raportul comparativ al Comisiei din iunie 2009 (21,74 milioane EUR, fără actualizarea echipamentelor informatice).

Costurile globale vor fi menținute în cadrul bugetului convenit pentru SIS II până în 2013.

- condiții contractuale și garanții

În cursul acestor negocieri, Comisia s-a asigurat că niciuna dintre condițiile contractuale și garanțiile din contractul original nu a fost diminuată, în special cele referitoare la dispozițiile privind penalitățile.

Comisia a asigurat, de asemenea, includerea unei clauze de „încetare” în contract, astfel cum s-a precizat în concluziile Consiliului din iunie 2009. Această clauză este similară celei prevăzute în cazul unui eșec al testului primei etape de referință, însă în prezent se referă la rezultatele testului celei de a doua etape de referință. Aceasta va permite Comisiei să decidă încetarea imediată a contractului în cazul unui eșec al testului celei de a doua etape de referință.

Comisia a obținut, de asemenea, o „clauză a celui mai bun client” pentru achiziția de echipamente informatice.

2.3. Pregătiri pentru o soluție tehnică alternativă

În zilele de 7-8 octombrie 2010, Consiliul JAI a reamintit că planul de urgență bazat pe dezvoltarea ulterioară a C.SIS 1+ trebuie menținut până la finalizarea cu succes a testelor definite în a doua etapă de referință. În acest sens, Consiliul a invitat Comisia să ia măsurile necesare pentru a asigura, în cooperare cu Franța, disponibilitatea unui astfel de plan de urgență până la momentul respectiv.

În vederea pregătirii terenului în cazul unei posibile treceri la un scenariu tehnic alterativ pentru punerea în aplicare a funcționalităților SIS II, în ipoteza unui eșec al unei etape de referință, începând din 2009 au avut loc discuții bilaterale între Comisie și Franța cu privire la un posibil acord de delegare referitor la punerea în aplicare a opțiunii alternative pentru dezvoltarea SIS II pe baza unei soluții tehnice îmbunătățite SIS 1+ (SIS 1+RE).

Un acord de delegare ar permite Comisiei să execute bugetul UE prin delegarea către Franța a sarcinilor legate de dezvoltarea SIS II. Proiectul acestui acord de delegare a fost deja finalizat și ar putea fi reutilizat pentru orice soluție tehnică alternativă viabilă pe care Franța ar putea-o înainta.

În ceea ce privește relațiile juridice între Franța și contractantul său pentru SIS 1+RE, Franța a informat Comisia că, în conformitate cu legea franceză privind achizițiile publice, temeiul contractual pentru SIS 1+RE urma să expire în cazul în care contractul nu intra în vigoare până în septembrie 2010. Aceasta s-a și întâmplat. Având în vedere angajamentul Franței de a prezenta o soluție tehnică de urgență doar după a doua etapă de referință (conform concluziilor Consiliului privind SIS II din 23 aprilie 2010), Comisia va continua să lucreze în strânsă cooperare cu autoritățile franceze pentru a permite punerea în aplicare a acestei soluții, prin intermediul unei noi cereri de propuneri prezentate de autoritățile franceze, dacă va fi necesar.

În ceea ce privește acțiunea legislativă, toate măsurile necesare sunt deja adoptate pentru a se asigura punerea în aplicare a unui scenariu tehnic alternativ, dacă este necesar. Propunerea Comisiei în ceea ce privește modificările aduse instrumentelor privind migrarea la SIS II au avut ca rezultat adoptarea de către Consiliu, în iunie 2010, a unei dispoziții care prevede următoarele: „ Dezvoltarea SIS II poate fi realizată prin implementarea unui scenariu tehnic alternativ, caracterizat de propriile specificații tehnice” [3].

2.4. Pregătiri pentru migrare

Pentru a efectua cu succes migrarea de la SIS 1+ la SIS II, va fi introdusă o arhitectură intermediară pentru migrare. Aceasta va include un sistem de conversie a datelor în două direcții, între actualul C.SIS și SIS II central, și menținerea sincronizării între cele două sisteme pe perioada necesară pentru ca statele membre să treacă de la un sistem la altul.

În această etapă, elementele principale ale activității sunt următoarele:

- sistemul de conversie, care urmează să fie dezvoltat de către contractant;

- documentația aferentă, cum ar fi specificațiile tehnice ale sistemului de conversie;

- documentația de testare a sistemului de conversie;

- activitățile de curățare a datelor la nivelul statelor membre pentru a asigura că alertele existente în SIS 1+, care vor fi transferate către SIS II, sunt cât mai apropiate posibil de cerințele SIS II în materie de date.

Din cauza discuțiilor tehnice și politice cu privire la proiectul SIS II, care au durat de la eșecul testelor sistemului operațional, din decembrie 2008, până la încheierea cu succes a testului primei etape de referință, din martie 2010, activitățile de migrare au fost, într-o oarecare măsură, suspendate. Odată cu clarificările obținute în a doua jumătate a anului 2010, aceste activități și-au recâștigat poziția importantă. Toate activitățile anterioare referitoare la migrare au fost revizuite pentru a se alinia la cerințele nuanțate.

Dezvoltarea sistemului de conversie a continuat, cu luarea în considerare a cerințelor. Sistemul de conversie actualizat va fi necesar către sfârșitul celui de al doilea trimestru al anului 2011 în vederea testării împreună cu SIS 1+ existent.

În vederea sprijinirii statelor membre în calcularea volumului de muncă necesar pentru curățarea datelor, C.SIS furnizează în mod regulat grupului de lucru relevant al Consiliului un document care descrie în detaliu evoluția bazei de date SIS în funcție de activitățile de cartografiere și curățare a datelor.

2.5. Rețeaua SIS II

Proiectul SIS II include furnizarea unei rețele extinse de comunicații, care răspunde cerințelor de disponibilitate, securitate, acoperire geografică și nivel de deservire, pentru a permite comunicarea între sistemele naționale și sistemul central.

În timpul perioadei analizate în prezentul raport, conexiunea la rețeaua SIS II s-TESTA a fost stabilită cu succes pentru România, în termen și cu respectarea bugetului alocat, numărul statelor membre conectate ajungând, astfel, la 31 (plus Europol și Eurojust).

2.6. Gestionarea operațională

În conformitate cu mandatul politic pe care Consiliul și Parlamentul European l-au acordat Comisiei sub forma unor declarații comune în momentul adoptării instrumentelor juridice SIS II și VIS, Comisia a adoptat, în iunie 2009, propuneri legislative privind înființarea unei agenții pentru gestionarea operațională a sistemelor informatice la scară largă în domeniul libertății, securității și justiției. În urma intrării în vigoare a Tratatului de la Lisabona, a devenit necesară prezentarea unei singure propuneri modificate, care a fost adoptată de Comisie în martie 2010. Principala misiune a agenției propuse va fi îndeplinirea sarcinilor legate de gestionarea operațională a SIS II (odată intrat în funcțiune), VIS și EURODAC. În viitor, agenției i s-ar putea încredința, de asemenea, gestionarea altor sisteme informatice la scară largă.

Activitatea cu privire la această propunere legislativă se află într-un stadiu avansat și se anticipează că adoptarea regulamentului poate avea loc în cursul anului 2011.

2.7. Securitate

În urma observațiilor formulate de unele state membre cu privire la conformitatea cu Deciziile 2007/171/CE, 2007/170/CE și 2008/602/CE ale Comisiei[4], aceasta a efectuat un studiu tehnic privind accesul la datele necriptate în mediul securizat al centrului operațional al rețelei.

Studiul a descris mai multe scenarii potențiale și au fost solicitate avize din partea experților statelor membre. Opțiunile au inclus un al doilea nivel de criptare, dar și o serie de proceduri organizaționale suplimentare pentru prevenirea sau limitarea accesului la datele necriptate. În ceea ce privește punerea în aplicare, soluția potențială trebuie să asigure un impact minim asupra anumitor criterii esențiale, cum ar fi performanța și timpul de răspuns al sistemului, costurile punerii în aplicare la nivel central și național și impactul asupra calendarului. Punerea în aplicare a soluțiilor potențiale a fost analizată împreună cu statele membre în cadrul unui atelier organizat de Comisie la începutul anului 2011.

3. GESTIONARE

3.1. Implicații financiare

Până la sfârșitul perioadei de raportare, angajamentele bugetare totale asumate de Comisie pentru proiectul SIS II, începând din 2002, se ridicau la aproximativ 133 170 429 EUR. Contractele corespunzătoare includ studii de fezabilitate, dezvoltarea SIS II central, asistență și asigurarea calității, rețeaua SIS II, pregătirea pentru gestionarea operațională la Strasbourg, securitate, pregătiri în materie de date biometrice, comunicare și cheltuieli privind misiunile experților.

Din această sumă, 68 152 710 EUR au fostă plătite efectiv între 2002 și sfârșitul lunii decembrie 2010. Principalele elemente de cheltuieli au fost cele legate de dezvoltare (33 435 295 EUR), rețea (20 371 388 EUR) și asistență și asigurarea calității (8 124 387 EUR).

Execuția bugetară |

Din 2002 până în decembrie 2010 | Din iulie până în decembrie 2010 |

Angajamente | Plăți | Angajamente | Plăți |

Dezvoltare | 80 377 456 | 33 435 295 | 37 201 723 | 6 934 479 |

Asistență și asigurarea calității | 9 882 074 | 8 124 387 | 482 180 | 931 907 |

Rețea | 32 375 954 | 20 371 388 | 0 | 4 358 677 |

Pregătire pentru gestionarea operațională | 7 468 215 | 4 837 950 | 1 344 177 | 309 529 |

Securitate | 874 715 | 217 712 | 5 440 | 0 |

Studii/consultanță | 940 481 | 921 611 | 0 | 0 |

Campanie de informare | 33 373 | 33 373 | 0 | 0 |

Cheltuieli privind misiunile experților | 1 203 286 | 196 121 | 149 906 | 43 950 |

Altele | 14 874 | 14 874 | 0 | 0 |

TOTAL: | 133 170 429 | 68 152 710 | 39 183 426 | 12 578 542 |

În această perioadă, statele membre au exprimat o preocupare din ce în ce mai mare cu privire la necesitatea de a se aloca fonduri naționale suplimentare pentru SIS II. Pentru a aborda acest aspect, Comisia a început să evalueze posibilitățile de a oferi sprijin suplimentar pentru acoperirea costurilor de finalizare a dezvoltării sistemelor naționale, în cadrul alocărilor bugetare existente. Aceasta s-a efectuat în strânsă cooperare cu autoritatea națională responsabilă din cadrul Fondului european pentru frontierele externe din statele membre și cu administratorii de proiecte naționale SIS II. Discuțiile pe această temă au avut loc în cadrul Comitetului SOLID, cu ocazia reuniunii acestuia din 20 octombrie. Fiecare stat membru a fost ulterior invitat să își identifice propriile nevoi naționale și să le raporteze Comitetului SOLID până la sfârșitul lunii noiembrie 2010. O analiză a acestor date a fost efectuată apoi pentru a se stabili dacă finanțarea existentă este suficientă sau dacă pot fi necesare resurse complementare.

3.2. Gestionarea proiectului

3.2.1. Consiliul pentru gestionarea programului global (GPMB)

În concluziile Consiliului cu privire la SIS II, din 26-27 februarie 2009 și 4-5 iunie 2009, a fost instituit un organism informal, format din experți din statele membre, denumit „Consiliul pentru gestionarea programului global”, în vederea intensificării cooperării și a oferirii de asistență directă din partea statelor membre pentru proiectul SIS II central. Rezultatul pozitiv al activității acestui grup și necesitatea consolidării în continuare a cooperării și a transparenței proiectului au justificat integrarea formală a grupului în structura de gestionare a SIS II, fără a aduce atingere responsabilităților Comisiei și ale statelor membre.

Instrumentele juridice modificate privind migrarea, adoptate la 3 iunie 2010[5], au oficializat GPMB ca organism consultativ care oferă asistență pentru proiectul SIS II central, în vederea facilitării coerenței între proiectul SIS II central și proiectele naționale SIS II. Consiliul nu are nici competențe pentru luarea deciziilor, nici mandat de reprezentare a Comisiei sau a statelor membre.

Instrumentele juridice au stabilit că un număr de experți vor fi desemnați de statele membre acționând în cadrul Consiliului. Nominalizările au fost convenite la 23 septembrie 2010. Comisia a desfășurat un proces paralel pentru a-și nominaliza proprii experți. Aceasta a permis ca următoarea reuniune, din 30 septembrie 2010, să aibă loc în noul cadru oficial. Practica stabilită a alternanței președinților între Președinție și Comisie a continuat.

GPMB a ajuns la un acord cu privire la proiectul de mandat din noiembrie 2010, care urmează a fi prezentat Comitetului SISVIS în 2011.

GPMB s-a reunit de șaisprezece ori pe parcursul perioadei care face obiectul prezentului raport.

3.2.2. Comitetul SISVIS (SIS II)

În dezvoltarea SIS II, Comisia este asistată de Comitetul SISVIS. Au existat trei reuniuni ale Comitetului SISVIS cu privire la aspectele tehnice ale SIS II în perioada iulie – decembrie 2010.

În afara reuniunilor periodice ale Comitetului SISVIS, sunt organizate grupuri de lucru ale comitetului și ateliere, la care participă experți ai statelor membre, pentru a se discuta aspecte tehnice detaliate. În general, aceste reuniuni se concentrează asupra aspectelor referitoare la rezultatele specifice aferente proiectului:

- „Grupul consultativ privind testele” (TAG) oferă Comitetului SISVIS un punct de vedere referitor la organizarea, punerea în aplicare și interpretarea testelor. Acest grup s-a reunit de două ori în perioada de raportare;

- „Comitetul de gestionare a modificărilor” (CMB) oferă consultanță cu privire la clasificarea, calificarea și impactul potențial al corectării problemelor semnalate. Acest grup de lucru, care prezintă rapoarte și Comitetului SISVIS, s-a reunit o singură dată în perioada de raportare;

- un atelier privind migrarea la SIS II a avut loc în această perioadă pentru a oferi consultanță Comitetului SISVIS și pentru a continua activitatea privind această temă fundamentală.

3.2.3. Planificarea și coordonarea la nivel național

Un grup de lucru format din administratorii de proiecte naționale ale statelor membre și ale utilizatorilor a fost organizat pentru a oferi consultanță serviciilor Comisiei. Scopul reuniunilor administratorilor de proiecte naționale este de a analiza aspecte detaliate privind planificarea, riscurile și activitățile, atât la nivel de proiect central, cât și național. Pe durata perioadei de raportare, au avut loc trei reuniuni ale administratorilor de proiecte naționale.

3.2.4. Consiliu

Astfel cum s-a arătat în concluziile Consiliului și în conformitate cu dorința tuturor părților din cadrul proiectului de a menține o transparență completă, Comisia informează regulat Parlamentul European și Consiliul cu privire la punerea în aplicare a calendarului global pentru SIS II și cu privire la cheltuielile aferente proiectului central.

Comisia ia parte la reuniunile organismelor pregătitoare ale Consiliului responsabile de Sistemul de informații Schengen și la fiecare sesiune a Consiliului de Miniștri pe a cărui ordine de zi se află SIS II. Comisia a prezentat rapoarte privind stadiul proiectului SIS II și etapele următoare preconizate.

În această perioadă, în afara informărilor verbale uzuale, Comisia a distribuit documentul de lucru al serviciilor sale „Raport privind programul global și bugetul pentru punerea în funcțiune a Sistemului de informații Schengen din a doua generație (SIS II)" , înainte de Consiliul JAI din 7-8 octombrie.

Comisia distribuie un scurt raport săptămânal, care rezumă evoluțiile tehnice, colegilor implicați în proiect la nivel național.

3.2.5. Parlamentul European

Comisia a continuat să informeze Parlamentul European cu privire la stadiul SIS II pe baza unor cifre și date corecte, verificabile și actualizate.

Recomandarea efectuată de Comisia pentru bugete „de a păstra în rezervă fondurile alocate migrării la SIS II până la efectuarea cu succes a testelor și până la desfășurarea unui audit cuprinzător” a fost respectată pe durata procedurii bugetare din 2011. La 15 decembrie, Parlamentul European a înscris creditele alocate SIS II în rezerva pentru bugetul pe 2011.

Parlamentul a stabilit condițiile pentru ridicarea rezervei[6]:

1. prezentarea de către Comisie a unui „calendar concret și realist ” pentru dezvoltarea ulterioară a SIS II, precum și o prezentare generală a implicațiilor bugetare;

2. accesul deplin, atât al Parlamentului, cât și al Consiliului, la contractul de prestări de servicii dintre Comisie și prestatorul de servicii pentru dezvoltarea sistemului SIS II.

Pentru a îndeplini prima condiție descrisă mai sus, Comisia a furnizat, în noiembrie, o prezentare detaliată a progreselor înregistrate membrilor comisiilor parlamentare relevante, în contextul unei „informări tehnice”. Comisia a distribuit informații detaliate referitoare la buget, în legătură atât cu angajamentele și plățile anterioare, cât și cu cele viitoare. De asemenea, Comisia și-a exprimat disponibilitatea de a comunica informațiile contractuale solicitate într-un mediu confidențial (pentru a proteja interesele comerciale legitime ale contractantului). Această reuniune a oferit, de asemenea, posibilitatea discutării modalităților practice de gestionare a aspectului bugetar, asigurând că Parlamentul își poate îndeplini funcția de control și supraveghere fără a împiedica avansarea proiectului și prelucrarea facturilor.

Au avut loc și alte reuniuni periodice cu deputați în Parlamentul European, iar comisarul Malmström a trimis o scrisoare președintelui Comisiei pentru libertăți civile, justiție și afaceri interne a Parlamentului European (și raportorilor) cu privire la principalele concluzii ale Consiliului JAI din octombrie. Raportul privind programul și planul bugetar a fost înaintat președinților Comisiei pentru libertăți civile, justiție și afaceri interne și Comisiei pentru bugete și s-au făcut prezentări referitoare la stadiul SIS II în cadrul Comisiei pentru libertăți civile, justiție și afaceri interne.

În fine, Comisia a răspuns celor zece întrebări parlamentare cu privire la SIS II.

4. PRIORITățILE URMăTOAREI PERIOADE DE RAPORTARE

Obiectivul inițial, până în al doilea trimestru al anului 2011, va fi actualizarea sistemului central și a sistemelor naționale pentru a se asigura conformitatea cu noile cerințe.

Etapa următoare va fi dedicată activităților de testare pentru a se asigura funcționarea corespunzătoare a SIS II în ansamblul său. Aceasta va dura aproximativ un an și se va încheia cu testul celei de a doua etape de referință, în primul trimestru al anului 2012.

Etapele finale ale proiectului vor consta într-un „test complet” (o campanie de testare prevăzută în instrumentele juridice referitoare la SIS II) și migrarea efectivă a datelor. Punerea în funcțiune a sistemului urmează să aibă loc în primul trimestru al anului 2013.

5. CONCLUZII

Datorită eforturilor comune ale tuturor părților interesate, incertitudinile tehnice și politice semnificative cu privire la viitorul proiectului SIS II care au caracterizat începutul anului 2010 au fost abordate treptat în cursul anului. Această activitate intensă a culminat cu efectuarea cu succes a testului primei etape de referință, definirea în deplin consens a cerințelor finale pentru ca sistemul să intre în funcțiune și încheierea cadrului contractual corespunzător. Aceste evoluții pozitive au contribuit împreună la reluarea proiectului SIS II cu o viziune clară și comună asupra celorlalte etape, precum și cu un calendar realist și un plan bugetar adecvat pentru finalizarea lucrărilor restante. Închizând o paranteză de aproximativ doi ani de dificultăți, acest nou impuls oferă un cadru în care toate părțile interesate vor trebui să depună eforturile necesare pentru a asigura finalizarea proiectului SIS II.

Anexa I

Reuniunile Comitetului SISVIS (SIS II) și ale grupurilor de lucru

Reuniuni care au avut loc pe durata perioadei de raportare

IULIE 2010 |

6, 14, 27 | Consiliul pentru gestionarea programului global SIS II |

13 | Comitetul de gestionare a modificărilor |

15 | Reuniunea „administratorilor de proiecte naționale” |

15 | Comitetul SISVIS (SIS II tehnic) |

AUGUST 2010 |

11, 25 | Consiliul pentru gestionarea programului global SIS II |

SEPTEMBRIE 2010 |

8, 16, 30 | Consiliul pentru gestionarea programului global SIS II |

22 | Comitetul SISVIS (SIS II tehnic) |

22 | Reuniunea „administratorilor de proiecte naționale” |

OCTOMBRIE 2010 |

20 | Comitetul SISVIS (SIS II tehnic) |

27 | Comitetul SIS VIS (SIRENE) |

20, 27 | Consiliul pentru gestionarea programului global SIS II |

NOIEMBRIE 2010 |

10, 16, 24 | Consiliul pentru gestionarea programului global SIS II |

DECEMBRIE 2010 |

2 | Atelier privind migrarea |

2, 8, 15 | Consiliul pentru gestionarea programului global SIS II |

16 | Reuniunea „administratorilor de proiecte naționale” |

7, 14 | Grupul consultativ privind testele |

Reuniunile Comitetului SISVIS (SIS II) și ale grupurilor de lucru

b) Reuniuni planificate provizoriu pentru viitoarea perioadă de raportare

IANUARIE 2011 |

11-12 | Atelier privind testele |

12, 19, 25 | Consiliul pentru gestionarea programului global SIS II |

26 | Comitetul SISVIS (SIS II tehnic) |

26 | Reuniunea „administratorilor de proiecte naționale” |

FEBRUARIE 2011 |

2, 9, 16, 22 | Consiliul pentru gestionarea programului global SIS II |

23 | Comitetul SISVIS (SIS II tehnic) |

23 | Reuniunea „administratorilor de proiecte naționale” |

MARTIE 2011 |

2, 9, 16, 22, 30 | Consiliul pentru gestionarea programului global SIS II |

23 | Comitetul SISVIS (SIS II tehnic) |

23 | Reuniunea „administratorilor de proiecte naționale” |

APRILIE 2011 |

6, 13, 20, 26 | Consiliul pentru gestionarea programului global SIS II |

27 | Comitetul SISVIS (SIS II tehnic) |

27 | Reuniunea „administratorilor de proiecte naționale” |

MAI 2011 |

4, 11, 18, 24 | Consiliul pentru gestionarea programului global SIS II |

25 | Comitetul SISVIS (SIS II tehnic) |

25 | Reuniunea „administratorilor de proiecte naționale” |

IUNIE 2011 |

1, 8, 15, 28 | Consiliul pentru gestionarea programului global SIS II |

29 | Comitetul SISVIS (SIS II tehnic) |

29 | Reuniunea „administratorilor de proiecte naționale” |

[1] Regulamentul (CE) nr. 1104/2008, modificat de Regulamentul (UE) nr. 541/2010 și Decizia 2008/839/JAI a Consiliului, modificată de Regulamentul (UE) nr. 542/2010.

[2] Document de lucru al serviciilor Comisiei, „ Raport privind programul global și bugetul pentru punerea în funcțiune a Sistemului de informații Schengen din a doua generație (SIS II)" : document SEC (2010) 1138 final, Bruxelles, 21.9.2010.

[3] Articolul comun 1 alineatul (3) din Regulamentul (CE) nr. 1104/2008, modificat de Regulamentul (UE) nr. 541/2010 și din Decizia 2008/839/JAI a Consiliului, modificată de Regulamentul (UE) nr. 542/2010.

[4] 2007/171/CE: Decizia Comisiei din 16 martie 2007 de stabilire a cerințelor rețelei Sistemului de Informații Schengen din a doua generație – SIS II (al treilea pilon); 2007/170/CE: Decizia Comisiei din 16 martie 2007 de stabilire a cerințelor rețelei Sistemului de Informații Schengen din a doua generație – (SIS II) (primul pilon) [notificată cu numărul C(2007) 845]; 2008/602/CE: Decizia Comisiei din 17 iunie 2008 de stabilire a arhitecturii fizice și a cerințelor privind interfețele naționale și infrastructura de comunicații dintre Sistemul central de informații privind vizele (VIS) și interfețele naționale pentru etapa de dezvoltare [notificată cu numărul C(2008) 2693].

[5] Regulamentul (UE) nr. 541/2010 și Regulamentul (UE) nr. 542/2010.

[6] Două treimi din creditele pentru ambele angajamente și plăți au fost eliberate în ianuarie 2011.